# Manual del selector de sistemes multimèdia (versió 2.4)

## Introducció

El selector de sistemes multimèdia és una aplicació que us permet configurar els paràmetres multimèdia relacionats amb el maquinari del sistema. Només els usuaris avançats haurien de necessitar aquesta aplicació ja que la distribució hauria de preparar el sistema amb els valors correctes predeterminats.

## Inici

Podeu iniciar el selector de sistemes multimèdia de les maneres següents:

Menú Sistema

- Trieu l'element del menú Preferències Selector de sistemes multimèdia.

Línia d'ordres

- Introduïu `gstreamer-properties` i premeu Retorn.

En iniciar el selector de sistemes multimèdia es mostrarà la finestra següent.

### Finestra del selector de sistemes multimèdia

Mostra la finestra principal del selector de sistemes multimèdia. Conté una barra de menú, una barra d'eines i menús desplegables per a les opcions d'entrada i sortida de l'àudio.

## Utilització

L'aplicació selector de sistemes multimèdia us ofereix quatre menús desplegables separats en dues pestanyes. Hi ha dos menús desplegables per a l'àudio i dos per al vídeo. Aquestes seleccions estableixen els valors predeterminats per a l'entrada i sortida de so i vídeo de la majoria d'aplicacions del GNOME.

### Significat de les opcions del menú

En mirar la pantalla per a establir les opcions d'àudio, notareu que hi ha dues seccions anomenades «Sortida predeterminada» i «Entrada predeterminada». Aquests són termes utilitzats en l'entorn del GStreamer que utilitza el GNOME per a descriure on s'envia i d'on venen les dades. La «Sortida predeterminada» és, en altres paraules, on les aplicacions del GNOME haurien d'enviar el so, mentre que l'«Entrada predeterminada» és d'on prové el so.

La raó per la qual podeu voler canviar aquests paràmetres és perquè a UNIX hi ha molts sistemes d'àudio i servidors de so que podeu voler utilitzar com a sortida. Per exemple, en Linux les alternatives populars són els sistemes de so OSS i ALSA i els servidors de so ESD i ARTSd.

Per exemple, si voleu que les aplicacions del GNOME enviïn el so al servidor de so ESD heu de modificar la «Sortida predeterminada» perquè utilitzi el ESD. I si voleu que les aplicacions del GNOME que tenen capacitat d'enregistrar so utilitzin el sistema de so OSS heu de triar l'OSS com a «Entrada predeterminada».

Com es menciona en una altra part d'aquesta guia d'usuari, aquests paràmetres són part d'una eina per a usuaris avançats que tenen una necessitat específica. Com a usuari normal no hauríeu de necessitar canviar aquests paràmetres ja que la distribució Linux o Unix hauria d'haver-los configurat correctament.